दरअसल, हमारे हिंदुस्तान का एक वर्ग, जो केजरीवाल के अचानक उत्थान से समूचे देश की व्यवस्था में व्यापक विस्तार वाले परिवर्तन की उम्मीद पाल बैठा है। ताजा सर्वे से यह वर्ग खुश है कि उनके केजरीवाल अब सीधे मोदी से टक्कर में हैं। यह समाज, इस बात पर गौर भी नहीं कर रहा है कि मोदी से केजरीवाल को भिड़ाने का माद्दा रखनेवाले मीडिया में राहुल गांधी आखिर क्यों गायब हैं। मीडिया मासूम नहीं है। इसलिए थोड़ा सा शक करने का मन करता है। बेईमानी भले ही न हो रही हो, लेकिन ईमानदारी के साथ खेल जरूर हो रहा है। अगर नहीं तो, कल तक तो मीडिया में सिर्फ मोदी बनाम राहुल गांधी की बात हो रही थी। लेकिन राहुल गांधी हाल के विधानसभा चुनावों में मोदी से पिछड़ गए तो कमजोर कांग्रेस ने दिल्ली में केजरीवाल को सीएम बनाकर सीधे पीएम की रेस में खड़ा कर दिया। यह कमाल की कारस्तानी है।